મહીસાગરનો કચ્ચરઘાણ : 30 કિમી ના પટમાં કેમિકલ વેસ્ટ ફરી વળ્યો – Fact Finder News
મહીસાગરનો કચ્ચરઘાણ : 30 કિમી ના પટમાં કેમિકલ વેસ્ટ ફરી વળ્યો
વડોદરા 15 ડિસેમ્બર 2020 (જીતેન્દ્ર રાજપુત)વડોદરા નજીક ઉમરા ગામથી જંબુસર નજીક સારોદ સુધીના ૩૦ કિ.મી.ના પટમાં મહિસાગર નદી 'કેમિકલનો સાગર' બની ગઇ છે. મહિસાગર વહેતી નદી હોવા છતાં તેના ઉપર કેમિકલના ફીણની ચાદર પથરાઇ ગઇ છે. આ ખતરનાક પરિસ્થિતિ હોવા છતાં જીપીસીબી, સીપીસીબી, એનજીટી અને સરકાર ચુપ છે. હવે મહિસાગરના પટ ઉપર વસેલા ગામડાઓમાં રોષ ભભૂકી ઉઠયો છે અને મહિસાગર બચાવો આંદોલનનો તખ્તો ઘડાઇ રહ્યો છે.
પર્યાવરણ સુરક્ષા સમિતિ અને ગ્રામજનોની માગ છે કે કેન્દ્ર સરકાર દ્વારા 'સેન્ટ્રલ મોનિટરિંગ કમિટિ'ની તાત્કાલિક રચના કરવામાં આવે. આ કમિટિ મહિસાગર નદી, સાબરમતી નદી અને ખંભાતના અખાતમાં પાણીના સેમ્પલ મેળવે, નદી અને અખાતના તળીયાની જમીનના તથા તટ વિસ્તારની જમીનના સેમ્પલ લઇને 'ફિંગરપ્રિન્ટ ટેસ્ટ' (પાણી અને જમીનમાં રહેલા તમામ તત્વોનો સુક્ષ્મ અભ્યાસ કરતો ટેસ્ટ) કરાવવાની માંગ કરી છે ઉપરાંત એવી પણ માગ છે કે 'સેન્ટ્રલ મોનિટરિંગ કમિટિ' દ્વારા બન્ને નદીઓ અને અખાતમાં આવતા ફેરફારોનુ સતત મોનિટરિંગ કરવામાં આવે.
પર્યાવરણ સુરક્ષા સમિતિના રોહિત પ્રજાપતિનું કહેવુ છે કે આશ્ચર્ય તો એ વાતનુ છે કે ચાર ચાર દાયકાઓથી મહિસાગર, સાબરમતી અને ખંભાતના અખાતમાં લાખો ટન કેમિકલ છોડવામા આવી રહ્યુ છે, તેની નદીઓ અને અખાતમાં શું અસર થઇ છે તેનો કોઇ સર્વે થયો નથી.
રોહિત પ્રજાપતિએ કહ્યું હતુ કે દેશમાં નંબર વન રાજ્યનો પ્રચાર કરવામાં આવે છે તે ગુજરાતમાં ઔદ્યોગિક વિકાસની ઝાંખી સરકાર આખા વિશ્વમાં બતાવે છે. વાસ્તવિક્તા એ છે કે આડેધડ અને અંકુશ વગરના ઔદ્યોગિક વિકાસના કારણે ગુજરાતમાં પર્યાવરણનો કચ્ચરઘાણ નીકળી ગયો છે. આ એવુ નુકસાન છે જે મનુષ્ય ક્યારેય પુનઃ ભરપાઈ નહી કરી શકે. ગુજરાતના સૌથી મોટા ઔદ્યોગિક ઝોનનો ઝેરી કેમિકલ યુક્ત કચરો-પ્રવાહી ખંભાતના અખાતમાં જ ઠલવાય છે. આ બાબત જાણવી હોય તો તમે ગુજરાતનો નકશો લઇને ભૌગોલિક રીતે વિચારશો તો બહુ સંશોધનની જરૃર નહી પડે સામાન્ય માણસને પણ ખબર પડી જશે.